‘માર્વેલ કોમિક્સ’ લગભગ આઠ દાયકાથી અમેરિકામાં જથ્થાબંધ સુપરહીરોને ચમકાવતી કોમિકબુક્સ વેચે છે. દસ વર્ષ પહેલાં એમણે ‘માર્વેલ સિનેમેટિક યુનિવર્સ’ (MCU) રચીને જાતે જ આ સુપરહીરોઝની ફિલ્મો બનાવવાનું શરૂ કર્યું. આ સુપરહીરોઝમાં આયર્નમેન, હલ્ક, થોર, કેપ્ટન અમેરિકા, ‘ગાર્ડિયન્સ ઓફ ધ ગેલેક્સી’ ગ્રૂપના હીરોલોગ, એન્ટ મેન, ડોક્ટર સ્ટ્રેન્જ, સ્પાઈડરમેન વગેરેનો સમાવેશ થતો હતો. છેલ્લા એક દાયકાથી દર થોડા મહિને આવી એક સુપરહીરો મુવી રિલીઝ થતી હતી. એ દરેક ફિલ્મમાં તે સુપરહીરોના મૅકિંગની સ્ટોરી હોય, દરેકના આગવા સુપરપાવર્સ હોય અને દરેકની કંઈક ને કંઈક મર્યાદા હોય. તે દરેક ફિલ્મની સ્ટોરી એકાદા વિલનના ખાત્મા સાથે એક તબક્કે આવીને અટકે. મજા એ છે કે બધા સુપરહીરોના છેડા એકબીજા સાથે કોઈ ને કોઈ રીતે અડતા હોય. હવે દસ વર્ષમાં આવી 18 સુપરહીરો મુવીઝ આવી ગયેલી. હવે ફાઈનલી 19મી ફિલ્મમાં સુપરહીરોઝની લડત ચરમસીમાએ પહોંચી છે. વાર્તાનું વર્તુળ એવા ઠેકાણે આવીને પહોંચ્યું છે કે અત્યાર સુધીનો સૌથી ખૂંખાર વિલન ત્રાટકી રહ્યો છે. તેની સામે લડવા માટે અત્યાર સુધીની 18 ફિલ્મોમાં દેખાયેલા તમામ સુપરહીરોલોગ એક જ ફિલ્મમાં દેખાઈ રહ્યા છે. તે ફિલ્મ એટલે આ શુક્રવારે રિલીઝ થયેલી ‘એવેન્જર્સઃ ઈન્ફિનિટી વોર’. એટલે જ આ ફિલ્મે આખી દુનિયામાં જબરદસ્ત ઉત્તેજના જગાવેલી. એક અફવા એવી પણ હતી કે આ ફિલ્મમાં અમુક સુપરહીરો કાયમ માટે ઢબી જવાના છે. એને કારણે પણ વહેલી તકે આ ફિલ્મ જોઈ લેવા માટે પડાપડી થઈ રહી હતી.